Sanatan da yake Majalisa tun 2003 ya sake cin zaben 2019
Mataimakin Shugaban Majalisar Dattawa yayi nasara a zaben 2019
10 months ago 31 views by Muhammad Malumfashi
- Sanata Ekweremadu yayi nasara a zaben Majalisar Dattawa a karkashin PDP
-Ike Ekweremadu ya samu kuri’a 86,088 inda ya kada Juliet Ibekaku-Nwagwu
- Babban ‘Dan Majalisar yana shirin zama Sanata a karo na 5 kenan a Najeriya
Sanata Ike Ekweremadu yana da sauran taliya a Majalisar Dattawa
Sanata Ike Ekweremadu na jam’iyyar adawa ta PDP ya lashe zaben ‘dan majalisar dattawa na yankin Enugu ta yamma inda ya doke ‘yar takarar jam’iyyar APC Juliet Ibekaku-Nwagwu, kamar yadda aka sanar dazu da tsakar dare.
Ike Ekweremadu ya samu kuri’a 86, 088 a zaben da aka yi shekaran jiya, yayin da babbar abokiyar hamayyar sa kuma watau Juliet Ibekaku-Nwagwu ta jam’iyyar APC ta biyo bayan sa da kuri’u 15, 187 inji hukumar zabe na INEC.
KU KARANTA: Sanata Dino Melaye zai sake komawa Majalisar Dattawa
Babban jami’in INEC na wucin-gadi da ya tattara zaben yankin, watau Farfesa Douglas Nwabueze, shi ne ya bayyana cewa Sanata Ike Ekweremadu ne yayi nasara a zaben mazabar yammacun Enugu, a madadin hukumar INEC.
Sanata Ike Ekweremadu wanda shi ne mataimakin shugaban majalisar dattawan kasar a halin yanzu, ya godewa mutanen sa da su ka sake zaben sa a wannan karo domin ya wakilce su a karo na 5 a majalisar tarayyar Najeriya.
Ekweremadu yayi alkawari cewa ba zai sake ya ba al’ummar sa kunya ba. Sanatan ya kuma sha alwashin cewa zai saka masu da irin alherin da su kayi masa. Yanzu haka dai Bukola Saraki wanda shi ne shugaban majalisar, ya rasa kujerar sa.
Kai tsaye: Buhari ne kan gaba a zaben jihar Nasarawa